Elsa Saisio lausumassa runoa Ukrainan tukimielenosoituksessa huhtikuussa 2022.
**Elsa Helena Saisio** (s. 19. heinäkuuta 1981 Helsinki) on suomalainen näyttelijä. Hän oli kiinnitettynä Lahden kaupunginteatteriin 2009–2014 ja on sittemmin toiminut freelancer-näyttelijänä.

Elämä ja ura
------------

Saisio valmistui ylioppilaaksi Kallion ilmaisutaidon lukiosta vuonna 1999 ja opiskeli näyttelijäntyötä Teatterikorkeakoulussa 1999–2003. Saisio valmistui teatteritaiteen maisteriksi vuonna 2004. Hänen lopputyönsä julkaistiin kirjana nimellä *Katseen alaiset*. Kirjassa haastatellaan Suomen eturivin naisnäyttelijöitä (muun muassa Seela Sellaa, Ritva Valkamaa ja Laura Malmivaaraa) heidän suhteestaan näyttelemiseen, yleisöön ja katseen kohteena olemiseen sekä peilataan näyttelijäntyön ja etenkin naisnäyttelijöiden aseman ja työn muutosta Suomessa viimeisten vuosikymmenten aikana.

Teatterissa Saisio on nähty muiden muassa Kansallisteatterin *Romeossa ja Juliassa* (2002) Julian roolissa, Teatteri Jurkan *Hamletissa* (2004) Ofeliana, pedofiliaa käsittelevässä *Blackbird*-näytelmässä (2006) Unan roolissa, Leea Klemolan *Kohti kylmempää* -näytelmässä (2006) Touretten syndroomasta oireilevan neanderthal-teinin roolissa, Mikko Roihan ohjauksessa *Villisorsa* (2011) Hedvigin roolissa ja Hilkka-Liisa Iivanaisen ohjauksessa *Kissa kuumalla katolla* (2013) Maggien roolissa. Saisiolla on ollut myös musikaalirooleja, kuten Sally Bowles Tampereen Teatterin *Cabaret’ssa* (2008), Edith Piaf Lahden kaupunginteatterin *Edith Piafissa* (2009), Nancy *Oliver!* -musikaalissa (2009), Sheila *Hair*-musikaalissa (2012) ja Velma Kelly *Chicagossa* (2014).

Saisio on tehnyt myös elokuvarooleja ja näytellyt televisiosarjoissa. Hänen merkittävimmät roolinsa ovat olleet elokuvissa *Tulennielijä* (1998), *Pelon maantiede* (2000) ja *Pahat pojat* (2003). Mainittavimpiin televisiotöihin kuulunee prostituoidun Tinan rooli Tove Idströmin käsikirjoittamassa sarjassa *Jumalan kaikki oikut* (2006) ja kenkäsuunnittelija Veran rooli Pirkko Saision käsikirjoittamassa televisiosarjassa *Tehdas* (2012–2014).

Saisio näyttelee naispääosaa *Kaikki oikein* -elokuvassa, joka sai ensi-iltansa alkuvuodesta 2018, sekä Auni Parmasta Nelonen-kanavalla vuonna 2018 alkaneessa televisiosarjassa *Kummeli esittää: Kontio & Parmas*. Vuonna 2022 sai ensi-iltansa televisiosarjan pohjalta tehty elokuva *Kontio & Parmas -elokuva*, jossa hänellä on sama rooli.

Yksityiselämä
-------------

Elsa Saision vanhemmat ovat näyttelijä-kirjailija Pirkko Saisio ja näyttelijä Harri Hyttinen. Lisäksi hänen perheeseensä kuuluu Pirkko Saision puoliso Pirjo Honkasalo.

Saision puoliso on näyttelijä Timo Välisaari. Heillä on vuonna 2010 ja 2015 syntyneet lapset.

Dubbaukset
----------

*Pääartikkeli: Ääninäyttelijäroolit ovat omassa luettelossaan.*

Lähteet
-------

1. 1 2 3 4 5  CV *Elsasaisio.com*. Viitattu 20.8.2016.
2. ↑  Anna-Leena Härkösen Kaikki oikein -kirjasta tehtävän elokuvan päärooleihin Antti Luusuaniemi ja Elsa Saisio *iltalehti.fi*. Viitattu 9.5.2017.
3. ↑  Hiiri, Miia: Tänään tv:ssä: Rakastitko sinäkin Kummeleita? Älä missaa tätä sarjauutuutta! *Ajankohtaista: tv*.  1.6.2018. Me Naiset.  Arkistoitu 24.3.2019. Viitattu 24.3.2019.
4. ↑  Elsa Saisio ei kulttuuriperheen lapsena saanut katsoa Kummeleita – näyttelee nyt toista pääroolia kyseisen ryhmän elokuvassa *www.iltalehti.fi*. Viitattu 8.10.2020.
5. 1 2  Elsa Saisio *Lahden kaupunginteatteri*.  Arkistoitu 19.10.2017. Viitattu 30.11.2012.
6. ↑  Puhto, Sanna: Pirjo Honkasalo ja Elsa Saisio (Perhesiteitä) *Kuukausiliite*.  heinäkuu 2004. Helsingin Sanomat.  Arkistoitu 29.4.2013. Viitattu 30.11.2012.
7. ↑  Poikavauva tuli! *Iltalehti.fi*.  28.3.2010. Viitattu 20.8.2016.

Aiheesta muualla
----------------

* Elsa Saision verkkosivut

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Henkilöt | 
* Deutsche Biographie
* Elonet

 |

 |